**Tájékoztató az adatexporttal összefüggésben felmerült egyes kérdésekről**

**[23/2014. (VI. 30.) NGM rendelet 11/A. §-a és 2-3. mellékletei]**

A számla és a nyugta adóigazgatási azonosításáról, valamint az elektronikus formában megőrzött számlák adóhatósági ellenőrzéséről szóló 23/2014. (VI. 30.) NGM rendelet (továbbiakban: Rendelet) – 2016. január 1-jétől hatályos – 11/A. §-a értelmében a számlázó programnak 2016. január 1-jétől olyan önálló, de a programba beépített, adóhatósági ellenőrzési adatszolgáltatás elnevezésű funkcióval kell rendelkeznie, amelynek elindításával adatexport végezhető

1. a kezdő és záró dátum (év, hónap, nap) megadásával meghatározható időszakban kibocsátott, illetve
2. a kezdő és a záró számlasorszám megadásával meghatározható sorszámtartományba tartozó számlákra.

Az online pénztárgépeknek a Rendelet 1. § (2) és (6) bekezdésében foglaltakból következően nem kell adóhatósági ellenőrzési adatszolgáltatás elnevezésű funkcióval rendelkezniük, függetlenül attól, hogy alkalmasak lehetnek számla kibocsátására is.

Az általános forgalmi adóról szóló 2007. évi CXXVII. törvény (továbbiakban: Áfa tv.) 169. § a) pontja értelmében a számla kibocsátásának kelte a számlán kötelezően feltüntetendő adatok körébe tartozik. A Rendelet 11/A. § a) pontjának alkalmazásakor a számla ezen adatát kell figyelembe venni. Az egy adott időszakra vonatkozó adatexportnak az adott időszakon belül kibocsátott számlák adatait kell tartalmaznia. Természetesen az adóalany a saját döntése alapján a Rendelet 11/A. §-ában szabályozottak teljesítésén túl, a számlaadatok egyéb szempontok alapján meghatározott csoportjai tekintetében is megteremtheti az adatexport lehetőségét.

Az adatexporthoz létrehozandó fájl megnevezésére vonatkozóan a Rendelet nem tartalmaz előírást, így az sincs kötelező jelleggel meghatározva, hogy a fájlnév mit tartalmazzon, az az adózó saját döntése.

Az adatexport keretében – a Rendelet 2016. január 1-jétől hatályos 2. § 5. pontjában foglaltaknak megfelelően – az adóalany az adatokat a Rendelet 2. melléklete szerint és a 3. mellékletben meghatározott adatszerkezetben bocsátja az adóhatóság rendelkezésére. Az adatexport során főszabály szerint a számlán szerepeltetett adatokat kell átadni azzal, hogy ezen adatok átadása attól függetlenül kötelező, hogy valamely adat számlán történő szerepeltetésére jogszabályi kötelezettség alapján, vagy adózói döntés alapján került sor. Mindemellett előfordulhat olyan eset, amikor a Rendelet 3. melléklete szerint valamely mező kötelezően kitöltendő, azonban a számlán nem biztos, hogy szerepel ilyen adat. Ilyenkor az adatszolgáltatás során előállított XML fájl koherenciája és a Rendelet melléklete szerinti XSD sémának való megfeleltethetőség érdekében a kötelezően kitöltendő mezőknek tartalmaznia kell adatot, még akkor is, ha a számlán ilyen adat egyébként nem szerepel.

A Rendelet 2-3. mellékleteinek az alkalmazása kötelező, az azokban foglaltaktól nem lehet eltérni. A Rendelet 3. melléklete szerinti XSD séma határozza meg azt az egységes adatszerkezetet, amelyben a számlázó program alkalmazásával előállított számlákban szereplő adatok az adatexport során biztosítandóak. (Azaz az XSD séma nem azt határozza meg, hogy milyen adatokat kell feltüntetni a számlán, hanem azt, hogy a feltüntetett adatokat milyen adatszerkezetben kell az adóhatóság rendelkezésére bocsátani.)

**Cím adatok**

A Rendelet 2. melléklete szerint mind a számlakibocsátó, mind a számlabefogadó cím adatait az alábbi bontás szerint kell biztosítani:

|  |  |  |
| --- | --- | --- |
| Irányítószám |  |  iranyitoszam |
|  Település |  |  telepules |
|  Kerület |  |  kerulet |
|  Közterület neve |  |  kozterulet\_neve |
|  Közterület jellege |  |  kozterulet\_jellege |
|  Házszám |  |  hazszam |
|  Épület |  |  epulet |
|  Lépcsőház |  |  lepcsohaz |
|  Szint |  |  szint |
|  Ajtó |  |  ajto |

Mivel a Rendelet 2-3. mellékleteinek az alkalmazása kötelező, az abban foglaltaktól nem lehet eltérni. Ennek megfelelően a cím adatok előzőek szerinti megbontása kötelező, így pl. azok egy mezőben történő szerepeltetése nem fogadható el, és a számlakibocsátó adatainak megadásától nem lehet eltekinteni.

Megjegyzendő ugyanakkor, hogy a Rendelet 3. mellékletének címadatokra vonatkozó egyes mezőinél a "minOccurs=0" kitétel azért szerepel, mert bizonyos címeknél például nem értelmezhető a Közterület jellege (pl.: helyrajzi szám esetén), vagy például nincs Házszám, Emelet, Ajtó, így ezekhez a mezőkhöz nem feltétlenül tartozik adat.

**Adószám, közösségi adószám**

A Rendelet 2. melléklete értelmében az adatexport (XML adatszolgáltatás) az alábbi mezőkben tartalmaz adószámra vonatkozó információt.

|  |  |
| --- | --- |
| **Számlakibocsátó adatai** |  szamlakibocsato |
|  Adószám |  Számlakibocsátó adószáma |  adoszam |
|  Közösségi adószám |  A számlakibocsátó közösségi adószáma |  kozadoszam |
| **Számlabefogadó adatai** |  vevo |
|  Számlabefogadó adószáma |  A termék beszerzőjének, szolgáltatás igénybevevőjének adószáma |  adoszam |
|  Közösségi adószám |  A termék beszerzőjének, szolgáltatás igénybevevőjének közösségi adószáma |  kozadoszam |

A közösségi adószám mezőben akkor kell adatnak szerepelnie, ha a számla tartalmazza a számlakibocsátó vagy/és a számlabefogadó közösségi adószámát.

Amennyiben a számlakibocsátó csoportos adóalany tagja és az általa kibocsátott számla a csoportazonosító számot és a tag adószámát is tartalmazza, akkor az adószám mezőben a csoportazonosító számnak kell szerepelnie.

A számlabefogadó belföldi adóalany adóhatóság által megállapított adószámát az Áfa tv. 169. § da) és dc) pontjában meghatározott esetekben kötelező a számlán szerepeltetni. Amennyiben a számla tartalmazza a termék vevőjének, szolgáltatás igénybevevőjének az adószámát, akkor annak az XML adatszolgáltatásban is szerepelnie kell, függetlenül attól, hogy a számlabefogadó adószámának feltüntetésére törvényi kötelezettségből fakadóan vagy az adózó döntése miatt került sor. Amennyiben a termék vevője, szolgáltatás igénybevevője csoportos adóalany tagja és a számlán feltüntetésre kerül a csoportazonosító szám, akkor a számlabefogadói adószám mezőben a csoportazonosító számnak kell szerepelnie.

Amennyiben az Áfa tv. alapján a számlán nem kell, hogy szerepeljen a termék vevőjének, szolgáltatás igénybevevőjének az adószáma és az a számlán ténylegesen nem is szerepel, akkor azt az XML adatszolgáltatásban sem kell szerepeltetni.

**Számlával egy tekintet alá eső okirat, módosító és érvénytelenítő számla**

A Rendelet 2. mellékletének Fejléc részében, a Számla típusa mezőnél a következők szerepelnek:

|  |  |  |
| --- | --- | --- |
| Számla típusa | Számla lehetséges típusai:• számla• egyszerűsített adattartalmú számla• módosító számla• érvénytelenítő számla• gyüjtőszámla• számlával egy tekintet alá eső okirat | szlatipus |

Az Áfa tv. 168. § (2) bekezdése értelmében számlával egy tekintet alá esik minden olyan okirat, amely megfelel 170. §-ban meghatározott feltételeknek és kétséget kizáróan az adott számlára hivatkozva, annak adattartalmát módosítja. A számla adattartalmát módosító okiratokon belül az Áfa tv. is említi a gyakorlatban elterjedt módosító és érvénytelenítő okirat/számla fogalmakat. Az XML adatszolgáltatásban a számla típusaként a számlával egy tekintet alá eső okirat mellett a módosító vagy érvénytelenítő számla elnevezés is megadható. A számlatípusok ilyen módon történő meghatározásának célja az volt, hogy egyértelmű legyen, hogy ezekről a bizonylatokról is adatszolgáltatást kell teljesíteni.

**Gyűjtőszámla**

Gyűjtőszámla kibocsátása esetén a számla típusára vonatkozó mezőben szerepelnie kell az erre vonatkozó adatnak.

A Rendelet 2. mellékletében a Termék/szolgáltatás tételek adatai között szereplő Gyűjtő számla csoport mezőben és a Gyűjtőszámla rész Gyűjtőszámla csoport jelölője mezőben az azokhoz tartozó fogalommagyarázat szerint a gyűjtőszámlába foglalás csoportosító eleme, általában dátum, vagy annak valamely része szerepeltetendő. Jogszabály nem határoz meg kötelező előírást gyűjtőszámla kibocsátása esetén az abban foglalt egyes ügyletek csoportazonosító elemére, azaz nincs kötelező előírás arra vonatkozóan, hogy a gyűjtőszámlán szerepeljen egy olyan adat, hogy az pl. milyen időszakban teljesített ügyleteket foglal magában. Amennyiben az adózó döntése alapján a gyűjtőszámla az ügyletek csoportazonosító elemére vonatkozó információt tartalmaz, akkor annak az adatexport során a Gyűjtőszámla csoport mezőben, illetve a Gyűjtőszámla csoport jelölője mezőben kell megjelennie. Amennyiben ilyen adatot a gyűjtőszámla nem tartalmaz, úgy adatot az adatexport során e tekintetben nem kell feltüntetni.

Teljesítési időpont csak a gyűjtőszámlában szereplő egyes ügyletek vonatkozásában értelmezhető, a gyűjtőszámla tekintetében nem. A Rendelet 2. mellékletének Fejléc részében szereplő Teljesítési időpont mezőt ugyanakkor kötelező kitölteni, különben az XML adatszolgáltatás nem elfogadható, így – informatikai okokból – mindenképpen meg kell adni egy teljesítési időpontot gyűjtőszámla esetében is. A Fejléc rész Teljesítési időpont mezőjében a számla kibocsátásának keltét vagy a gyűjtőszámla kibocsátásánál figyelembe vett időszak kezdő vagy záró dátumát, vagy a gyűjtőszámlában szereplő bármely ügylet teljesítési időpontját kell szerepeltetni.

**Árengedmény**

Az Áfa tv. 169. § i) pontja szerint a számla kötelező adattartalmát képezi az adó alapja, továbbá az értékesített termék adó nélküli egységára vagy a nyújtott szolgáltatás adó nélküli egységára, ha az természetes mértékegységben kifejezhető, valamint az alkalmazott árengedmény, feltéve, hogy azt az egységár nem tartalmazza. Ezzel összhangban a Rendelet 2. mellékletében a Termék/szolgáltatás tételek mezőnél a következők szerepelnek:

|  |  |  |
| --- | --- | --- |
| Alkalmazott árengedmény |  Alkalmazott árengedmény, feltéve, hogy azt az egységár nem tartalmazza |  arengedm |

Mindezeket figyelembe véve az adott mezőben nem kell adatot szerepeltetni abban az esetben, ha a számla nem tartalmaz Áfa tv. 169. § i) pont szerinti árengedmény adatot.

Mivel az Áfa tv. nem rendelkezik arról, hogy az árengedményt összegszerűen vagy százalékos mértékben kell szerepeltetni a számlán, a gyakorlatban mindkét megoldás alkalmazható. Ugyanakkor a Rendelet 3. melléklete az Alkalmazott árengedmény mezőt un. ’decimal\_tipus’ mezőként definiálja, ami 10 egész számjegy és 2 tizedes érték megjelenítésére szolgál. Tekintetbe véve, hogy a gyakorlatban elsősorban összegszerűen kerül feltüntetésre az alkalmazott kedvezmény mértéke, így az XML adatszolgáltatásban is ilyen módon indokolt szerepeltetni, azzal, hogy a százalékérték feltüntetése sem kifogásolható.

A Rendelet 2. melléklete egyéb árengedmény mezőt nem tartalmaz. Ezért a számlán feltüntetett egyéb – azaz az Alkalmazott árengedmény mezőben nem szerepeltethető – árengedmény összegét (ilyen pl. számla végösszegéből adott engedmény) az adatexport során önálló tételként kell megadni.

**Külföldi pénznem alkalmazása**

A Rendelet 2. mellékletében a Termék/szolgáltatás tételek adatai között szereplő Termék/szolgáltatás nettó ára, Termék/szolgáltatás nettó egységára, Adó értéke, Termék/szolgáltatás bruttó ára (stb.) mezőben a számlán szereplő összeget kell megadni, annak a pénznemnek megfelelően, amelyben a számlán szereplő összegek ki lettek fejezve. Ennek megfelelően abban az esetben, ha a számlán szereplő összegek értéke külföldi pénznemben került feltüntetésre, akkor azokat az XML adatszolgáltatásban is a számla szerinti külföldi pénznemben kell szerepeltetni.

Az Áfa tv. 172. §-a szerint a számlán az áthárított adó forintban kifejezett összegét abban az esetben is fel kell tüntetni, ha az egyéb adatok külföldi pénznemben kifejezettek. Ezért a külföldi pénznemben kiállított számlában legalább az adó összege megjelenik külföldi pénznemben és forintban is. Az adatszolgáltatásban azonban ezekben az összeg mezőkben csak egyetlen érték szerepelhet, vagyis vagy csak forintban, vagy csak külföldi pénznemben lehet megadni az adó összegét illetve a nettó árat, bruttó árat (stb.) akkor is, ha a számlán mindkettő szerepel. Ezekben az esetekben az XML adatszolgáltatásban a forint összeg szerepeltetése javasolt.

A Rendelet 2. mellékletében a Nem kötelező elemek csoport tartalmazza a Számla pénzneme mezőt, amely a számlán szereplő összegek pénznemére vonatkozó adatot tartalmazza, az alábbiak szerint:

|  |  |  |
| --- | --- | --- |
| Számla pénzneme |  A számlán szereplő összegek pénzneme |  penznem |

Amennyiben a számlán szereplő bármely összeg adat külföldi pénznemben kifejezett, úgy az alkalmazott külföldi pénznemre vonatkozó adatot (pl.: EUR) az XML adatszolgáltatásban a Számla pénzneme mezőnek tartalmaznia kell.

**Adómentesség**

Az Áfa tv. 169. § m) pontja szerint a számla kötelező adattartalma adómentesség esetében jogszabályi vagy a Héa-irányelv vonatkozó rendelkezéseire történő hivatkozás vagy bármely más, de egyértelmű utalás arra, hogy a termék értékesítése, szolgáltatás nyújtása mentes az adó alól. Az Áfa tv. nem határozza meg, hogy az adómentességre pontosan milyen módon kell hivatkozni, csupán az egyértelmű utalást követeli meg. Ezért a Rendelet 2. mellékletében a Záradékok között szereplő Adómentességi hivatkozás mezője csak az adómentességre vonatkozó hivatkozás meglétének vagy hiányának tényét tartalmazza. Amennyiben a számla adómentességre vonatkozó hivatkozást tartalmaz, akkor annak szövege nem része az XML adatszolgáltatásnak.

[NAV Ügyfélkapcsolati és Tájékoztatási Főosztály 2216959215/2015. -NGM Fogyasztási és Forgalmi Adók Főosztály NGM/41.767/2015.]